অংশগ্রহণমূলক নির্বাচন নিশ্চিত করতে বিএনপির নির্বাচনে অংশ নেওয়ার পথ সুগম করতে হবে। কারণ, বিএনপির মতো একটি বড় এবং জনপ্রতিনিধিত্বশীল রাজনৈতিক দলকে বাইরে রেখে অংশগ্রহণমূলক নির্বাচন করা যাবে না। একই কথা বলেন প্রধান নির্বাচন কমিশনার কেএম নুরুল হুদা। গত ২ ফেব্রুয়ারি নির্বাচন কমিশন ভবনে সাংবাদিকদের এক প্রশ্নের জবাবে তিনি বলেন, ‘বিএনপির মতো বড় দল অংশ না নিলে নির্বাচন অংশগ্রহণমূলক হবে না। আমরা অগামী নির্বাচনে সবার অংশগ্রহণ চাই।’ সিইসির সে বক্তব্য সর্বমহলে চাঞ্চল্যের সৃষ্টি করেছিল। অনেকেই মনে করেছিলেন যে, তিনি বাস্তবতাকে অনুধাবন করে সত্যিটা প্রকাশ করেছেন। কিন্তু পরবর্তীতে তিনি বলেছেন, নির্বাচন প্রশ্নে ইসি আর কোনো রাজনৈতিক দলের সঙ্গে আলোচনায় বসবে না এবং কোনো রাজনৈতিক দলকে নির্বাচনে নিয়ে আসার দায়িত্বও ইসির নয়। সিইসির সে বক্তব্য দেশবাসীর মধ্যে মিশ্র প্রতিক্রিয়ার সৃষ্টি করে। তবে, অনেকে বলছেন, সিইসি তার কথার মধ্যে একটু ফাঁক রেখেছেন। তিনি অংশগ্রহণমূলক নির্বাচনের কথা বলেছেন। কিন্তু গ্রহণযোগ্য নির্বাচনের কথা বলেননি। বিএনপি নির্বাচনে অংশ নিলে তা অংশগ্রহণমূলক হবে সন্দেহ নেই। তবে, তা কতটা গ্রহণযোগ্য হবে বলা মুশকিল। কেননা, বিএনপি অংশ নিলেই নির্বাচন সুষ্ঠু, অবাধ ও নিরপেক্ষ হবে এমন কোনো নিশ্চয়তা নেই। ক্ষমতাসীন দল যদি প্রশাসনকে ব্যবহার করে বিএনপির প্রার্থী ও কর্মীদের মাঠছাড়া করে দেয় কিংবা ভোটের দিন নিরাপত্তার অভাবে বিএনপি কর্মী-সমর্থকরা ভোটকেন্দ্রে যেতে না পারেন, তাহলে সে নির্বাচন গ্রহণযোগ্যতা পাবে কীভাবে? ফলে অনেকে অভিমত ব্যক্ত করেছেন যে, নির্বাচন শুধু অংশগ্রহণমূলক হলেই চলবে না, গ্রহণযোগ্যও হতে হবে।